अपने या किसी के विरुद्ध खड़ा होना प्रकारान्तर से उससे प्रेम करना है। मां बेटे-बेटियों से स्नेह करती है तभी तो वह उन्हें ताना दे पाती है। निंदक भी अपने पात्र से किसी-न-किसी रूप में जुड़ाव रखता है तभी तो उसकी निंदा करता है, अन्यथा दुनिया में तो बहुत सारे लोग हैं, जो ग़लत काम करते होंगे, उनकी निन्दा वह क्यों नहीं करता? इस संग्रह की कविताओं में जो विरोध, जो आक्रोश, जो व्यंग्य आदि अभिव्यक्त हुए हैं, वे सब मानवीय प्रेम के ही विविध रूप हैं। निराला के 'राग विराग' में निहित अध्यात्म की नाईं विश्वरंजन का भी यह अध्यात्म है-'साधो प्रेम में ही सब कुछ संभव है।' मनुष्य से प्रेम करो। मनुष्य बनो। ढाई आखर प्रेम का पढ़ो ।